ཤིང་བྱི་ལོར་རྔ་ལྗོངས་བོན་གྱི་འདུས་སྡེ་ཆེན་པོར་ཞབས་ཀྱིས་བཅགས་ཏེ།རྟོགས་ལྡན་ཡོངས་འཛིན་བཟོད་པ་རྒྱལ་མཚན་རིན་པོ་ཆེ་མཆོག་གི་ཞལ་སྔ་ནས་དང༌།སྣང་ཞིག་བྱ་འཕུར་བསྟན་འཛིན་རྒྱལ་མཚན་རིན་པོ་ཆེའི་ཞབས།རྒྱལ་ཚབ་རྒྱ་འོབས་བསྟན་འཛིན་དབང་རྒྱལ་རིན་པོ་ཆེ་སོགས་ཆེ་རྒུའི་གཙུག་རྒྱན་དུ་མའི་དྲུང་ནས།རྫོགས་ཆེན་ཀུན་ཏུ་བཟང་པོའི་སྙིང་ཐིག་གི་ཁྲིད་དང༌།མདོ་གཡུང་དྲུང་ཀློང་རྒྱས་ཀྱི་བཀའ་དབང༌།སྟག་ལྷའི་དབང་མཆོག་བྱེའུ་ཆུང་འཕར་མ་སོགས་དབང་ལུང་ཁྲིད་ཀྱི་གདམས་པ་མང་དུ་མནོས།སྣང་དགོན་བླ་གྲྭ་འདུས་སྤྱི་ཐུན་མོང་ནས་གསོལ་བ་བཏབ་པའི་ངོར།ཀུན་མཁྱེན་ཤར་རྫ་བའི་ཐུགས་ཀྱི་དགོངས་བཅུད་སྡེ་སྣོད་རིན་པོ་ཆེའི་མཛོད་རྩའི་ལུང་དང་བྱང་ཆུབ་ལམ་རིམ་དྲུག་ཅུ་བའི་ཞལ་ཁྲིད་ཞིབ་རྒྱས་སུ་གནངས་པ་སོགས་བོན་འབྲེལ་གསེར་གྱི་ཐག་པ་དམ་པོར་སྒྲིལ་ཞིང་སྣོད་ལྡན་སློབ་བུས་ས་སྟེང་བཀང་བར་བྱས།